CELEX: 32013R0956
Language: sl
Date: 2013-10-04 00:00:00
Title: Izvedbena uredba Komisije (EU) št. 956/2013 z dne 4. oktobra 2013 o spremembi Izvedbene uredbe (EU) št. 543/2011 glede plačila pomoči za organizacije proizvajalcev v sektorju sadja in zelenjave

5.10.2013   
            
            
               SL
            
            
               Uradni list Evropske unije
            
            
               L 263/9
            
         IZVEDBENA UREDBA KOMISIJE (EU) št. 956/2013
   z dne 4. oktobra 2013
   o spremembi Izvedbene uredbe (EU) št. 543/2011 glede plačila pomoči za organizacije proizvajalcev v sektorju sadja in zelenjave
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode („Uredba o enotni SUT“) (1) ter zlasti člena 103h v povezavi s členom 4 Uredbe,
   ob upoštevanju naslednjega:
   
               (1)
            
            
               Uredba (ES) št. 1234/2007 in Izvedbena uredba Komisije (EU) št. 543/2011 (2) določata finančno pomoč Unije za organizacije proizvajalcev sadja in zelenjave.
            
         
               (2)
            
            
               Splošno sodišče je v sodbi z dne 30. maja 2013 v združenih zadevah T-454/10 in T-482/11 (3) razveljavilo drugi pododstavek člena 52(2a) Uredbe Komisije (ES) št. 1580/2007 (4) in drugi pododstavek člena 50(3) Izvedbene uredbe (EU) št. 543/2011, kar zadeva izračun vrednosti tržene proizvodnje sadja in zelenjave, namenjenih za predelavo. Splošno sodišče je razveljavilo tudi člen 60(7) Izvedbene uredbe (EU) št. 543/2011, ki zadeva upravičenost ukrepov iz operativnih programov, kar se tiče naložb in ukrepov v zvezi s predelavo sadja in zelenjave v predelano sadje in zelenjavo.
            
         
               (3)
            
            
               Sodba Splošnega sodišča je ohranila učinke določbe o izračunu vrednosti tržene proizvodnje le v primeru, če so bila zadevna plačila že izvršena do datuma izreka sodbe. Države članice so zato morda začasno ustavile ali zadržale plačila do sprejetja novih pravil, ki nadomestijo razveljavljena, ali do odložilnega učinka pritožbe.
            
         
               (4)
            
            
               Komisija se je odločila, da bo vložila pritožbo zoper odločitev Splošnega sodišča v zgoraj navedenih zadevah. Pritožba je bila 12. avgusta 2013 vložena pri Sodišču Evropske unije. Do odločitve Sodišča o pritožbi se začasno odloži učinek sodbe Splošnega sodišča, razen če Sodišče odloči drugače.
            
         
               (5)
            
            
               Člen 70 Izvedbene uredbe (EU) št. 543/2011 določa, da je treba pomoč organizacijam proizvajalcev izplačati do 15. oktobra v letu, ki sledi letu izvajanja operativnega programa. Če se pomoč izplača po tem datumu, bi bilo treba uporabiti znižanja, določena v členu 9 Uredbe Komisije (ES) št. 883/2006 (5).
            
         
               (6)
            
            
               Zato je primerno, da se državam članicam podaljša rok, v katerem lahko izplačajo finančno pomoč Unije za zadevne operativne programe, kar zadeva leto izvajanja 2012, in se tako upošteva, da so države članice do začetka pritožbenega postopka Komisije morda začasno ustavile obdelavo zahtevkov za plačila v tem obdobju.
            
         
               (7)
            
            
               Zato je primerno ustrezno spremeniti Izvedbeno uredbo (EU) št. 543/2011.
            
         
               (8)
            
            
               Ukrepi iz te uredbe so v skladu z mnenjem Upravljalnega odbora za skupno ureditev kmetijskih trgov –
            
         SPREJELA NASLEDNJO UREDBO:
   Člen 1
   V členu 70 Izvedbene uredbe (EU) št. 543/2011 se doda naslednji odstavek:
   
      „Pomoč za programe, izvedene v letu 2012 za sadje in zelenjavo, namenjene za predelavo, pa se lahko izplača najpozneje do 31. decembra 2013.“
   
   Člen 2
   Ta uredba začne veljati sedmi dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 4. oktobra 2013
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  UL L 299, 16.11.2007, str. 1.
   
      (2)  Izvedbena uredba Komisije (EU) št. 543/2011 z dne 7. junija 2011 o določitvi podrobnih pravil za uporabo Uredbe Sveta (ES) št. 1234/2007 za sektorja sadja in zelenjave ter predelanega sadja in zelenjave (UL L 157, 15.6.2011, str. 1).
   
      (3)  Associazione Nazionale degli Industriali delle Conserve Alimentari Vegetali (Anicav) (T-454/10) in Agrupación Española de Fabricantes de Conservas Vegetales (Agrucon) in drugi (T482/11) proti Evropski komisiji (še neobjavljeno v ZOdl.).
   
      (4)  Uredba Komisije (ES) št. 1580/2007 z dne 21. decembra 2007 o določitvi izvedbenih pravil za uredbe Sveta (ES) št. 2200/96, (ES) št. 2201/96 in (ES) št. 1182/2007 v sektorju sadja in zelenjave (UL L 350, 31.12.2007, str. 1).
   
      (5)  Uredba Komisije (ES) št. 883/2006 z dne 21. junija 2006 o podrobnih pravilih za uporabo Uredbe Sveta (ES) št. 1290/2005 v zvezi z vodenjem računovodskih evidenc plačilnih agencij, izjavami o izdatkih in prejemkih ter pogojih za povračila izdatkov v okviru EKJS in EKSRP (UL L 171, 23.6.2006, str. 1).